Zagreb, 21. kolovoza 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnika Hrvoja Šimića, zastupnika u Hrvatskom saboru i zamjenika gradonačelnika Grada Našica, za davanjem mišljenja Povjerenstva,** na 95. sjednici, održanoj 21. kolovoza 2020.g,. daje sljedeće:

**MIŠLJENJE**

**Na temelju članka 12. ZSSI-a, dužnosnik Hrvoje Šimić, koji kao zastupnik u Hrvatskom saboru prima razliku plaće do punog iznosa plaće zastupnika u Hrvatskom saboru, obzirom da prima plaću za obavljanje funkcije ravnatelja Opće županijske bolnice Našica, ne smije istovremeno primati naknadu za volontersko obnašanje dužnosti zamjenika gradonačelnika Grada Našica, osim naknade za putne i druge opravdane materijalne troškove vezane uz obnašanje dužnosti zamjenika gradonačelnika.**

Obrazloženje

Zahtjev za davanjem mišljenja Povjerenstva podnio je dužnosnik Hrvoje Šimić, zastupnik u Hrvatskom saboru i zamjenik gradonačelnika Grada Našica. U knjigama ulazne pošte zahtjev je zaprimljen 14. kolovoza 2020.g. pod poslovnim brojem 711-U-2882-M-82/20-01-3 te se povodom istog vodi predmet broj M-82/20.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakon, a podstavkom 39. ZSSI-a propisano je da su gradonačelnici i njihovi zamjenici dužnosnici u smislu istog Zakona, stoga je i dužnosnik Hrvoje Šimić, povodom obnašanja dužnosti zastupnika u Hrvatskom saboru kao i obnašanja dužnosti zamjenika gradonačelnika Grada Našica obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik navodi da obnaša dužnost zamjenika gradonačelnika Grada Našica bez zasnivanja radnog odnosa te da za obnašnje navedene dužnosti ostvaruje pravo na volontersku naknadu. Nadalje navodi da je u radnom odnosu u ustanovi Opća županijska bolnica Našice u kojoj obavlja funkciju ravnatelja te da od 22. srpnja 2020.g. bez zasnivanja radnog odnosa obnaša dužnost zastupnika u Hrvatskom saboru, slijedom čega ostvaruje pravo na razliku plaće od Hrvatskog sabora. Dužnosnik navodi da je u dvojbi vezano za odredbu članka 12. ZSSI-a i traži mišljenje Povjerenstva je li smatra pravo na razliku plaće plaćom u smislu navedene zakonske odredbe, te ako se ne smatra plaćom, može li mu Grad Našice nastaviti isplaćivati volontersku naknadu.

Povjerenstvo utvrđuje da je na 92. sjednici održanoj 28. srpnja 2020.g. povodom zahtjeva dužnosnika dalo mišljenje Broj: 711-I-1138-M-58/20-02-17 da dužnosnik Hrvoje Šimić, zastupnik u Hrvatskom saboru smije istodobno s obnašanjem navedene dužnosti obavljati funkciju ravnatelja ustanove Opća županijska bolnica Našice te da ne može istovremeno primati i punu plaću za obnašanje dužnosti zastupnika u Hrvatskom saboru ako prima plaću za obavljanje funkcije ravnatelja, već da ima pravo na razliku plaće do iznosa plaće zastupnika u Hrvatskom saboru ako je plaća koju ostvaruje od obavljanja funkcije ravnatelja manja od plaće na koju bi imao pravo povodom obnašanja dužnosti zastupnika.

Člankom 12. ZSSI-a, propisano je da dužnosnici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika, u smislu toga Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje dužnosti.

Člankom 90. stavkom 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17. i 98/19.) propisano je da općinski načelnik, gradonačelnik, župan i njihovi zamjenici mogu odlučiti hoće li dužnost na koju su izabrani obavljati profesionalno ili volonterski. Navedene osobe, koje dužnost ne obavljaju profesionalno, sukladno članku 90.a stavku 2. istog Zakona, imaju pravo na naknadu za rad. Ova naknada za rad smatra se plaćom u smislu članka 4. stavka 1. ZSSI-a

Člankom 6. stavkom 1. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10.) propisano je da naknade za rad zamjenika župana, gradonačelnika i njihovih zamjenika te općinskih načelnika i njihovih zamjenika, koji dužnost obnašaju bez zasnivanja radnog odnosa, mogu iznositi najviše do 50% umnoška koeficijenta za obračun plaće odgovarajućeg nositelja dužnosti koji dužnost obavlja profesionalno i osnovice za obračun plaće.

Dužnosniku se kao zastupniku u Hrvatskom saboru, koju obavlja druge poslove za vrijeme obnašanja navedene dužnosti i za to prima plaću, sukladno člancima 3. i 4. Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14. i 44/17.), isplatom razlike plaće osigurava jednaka visina primanja do visine pune plaće koju bi primao kao zastupnik u Hrvatskom saboru kada ne bi obavljao poslove ravnatelja Opće županijske bolnice Našice. Stoga Povjerenstvo tumači da se razlika plaće koju primaju zastupnici u Hrvatskom saboru smatra plaćom za obnašanje javne dužnosti u smislu članka 4. ZSSI-a. Da bi dužnosnik mogao uz primanje plaće ili razlike plaće istodobno primati plaću ili naknadu za obnašanje druge javne dužnosti, navedeno u smislu odredbe članka 12. ZSSI-a treba biti propisano zakonom.

Međutim, takva odredba nije propisana niti jednim relevantnim zakonom koji bi se u kokretnoj situaciji mogao primijeniti, odnosno odredbama Zakona o lokalnoj i područnoj (regionalnoj) samoupravi, Zakona o plaćama u lokalnoj i područnoj (regionalnoj) samoupravi te Zakona o o pravima i dužnostima zastupnika u Hrvatskom saboru.

 Slijedom navedenog, dužnosnik Hrvoje Šimić, koji za obnašanje dužnosti zastupnika u Hrvatskom saboru ostvaruje razliku plaće do punog iznosa plaće zastupnika u Hrvatskom saboru, ne smije istovremeno primati naknadu za volontersko obnašanje dužnosti zamjenika gradonačelnika Grada Našica.

S obzirom da člankom 4. stavkom 1. ZSSI-a putni i drugi materijalni troškovi nisu obuhvaćeni pojmom plaće u smislu toga Zakona, Povjerenstvo ukazuje da se naknade putnih i drugih materijalnih troškova koji dužnosnicima nastanu radi obnašanja pojedine dužnosti ne smatraju naknadom za obnašanje dužnosti u smislu članka 12. i članka 7. točke d) ZSSI-a.

Stoga dužnosnik Hrvoje Šimić smije, za vrijeme profesionalnog obnašanja dužnosti zastupnika u Hrvatskom saboru, vezano za obnašanje dužnosti zamjenika gradonačelnika Grada Našica primati putne i druge opravdane materijalne troškove. Pritom dužnosnik treba voditi računa da ne dođe do dvostrukog ostvarivanja naknade putnih i sličnih materijalnih troškova, a imajući u vidu da sukladno odredbama Zakona o pravima i dužnostima zastupnika u Hrvatskom saboru, dužnosnici koji iz mjesta prebivališta moraju putovati radi obnašanja dužnosti zastupnika u Hrvatskom saboru također ostvaruju pravo na određene naknade putnih i drugih materijalnih troškova. Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Hrvoje Šimić, elektroničkom dostavom
2. Objava na internetskoj stranici Povjerenstva
3. Pismohrana